CELEX: E2020P0009
Language: da
Date: 2020-07-10 00:00:00
Title: Sag anlagt den 10. juli 2020 af EFTA-Tilsynsmyndigheden mod Kongeriget Norge (Sag E-9/20) 2020/C 275/03

20.8.2020   
            
            
               DA
            
            
               Den Europæiske Unions Tidende
            
            
               C 275/4
            
         
      Sag anlagt den 10. juli 2020 af EFTA-Tilsynsmyndigheden mod Kongeriget Norge
      (Sag E-9/20)
      (2020/C 275/03)
      EFTA-Tilsynsmyndigheden, rue Belliard 35, 1040 Bruxelles, Belgien, ved Stewart Watson, Claire Simpson, Erlend M. Leonhardsen, Catherine Howdle and Carsten Zatschler som befuldmægtigede, har den 10. juli 2020 anlagt sag mod Kongeriget Norge ved EFTA-Domstolen.
      EFTA-Tilsynsmyndigheden har nedlagt følgende påstande:
      
                  1.
               
               
                  Det fastslås, at Kongeriget Norge har tilsidesat sine forpligtelser i henhold til artikel 31 og 28 i EØS-aftalen, artikel 1, stk. 1, i den retsakt, der er nævnt i punkt 2 i bilag V til EØS-aftalen (Europa-Parlamentets og Rådets forordning (EU) nr. 492/2011 af 5. april 2011 om arbejdskraftens frie bevægelighed inden for Unionen), og artikel 2 i den retsakt, der er nævnt i punkt 8 i bilag XXII til EØS-aftalen (Rådets ellevte direktiv 89/666/EØF af 21. december 1989 om offentlighed vedrørende filialer oprettet i en medlemsstat af visse former for selskaber henhørende under en anden stats retsregler), idet det har opretholdt bestemmelser såsom §§ 6-11, stk. 1, og §§ 6-36, stk. 2, i lov om aktieselskaber, §§ 6-11, stk. 1, i lov om private selskaber samt §§ 7-5 og 8-4, stk. 5, i lov om finansvirksomheder.
               
            
                  2.
               
               
                  Kongeriget Norge tilpligtes at betale sagens omkostninger.
               
            
         Retlige og faktiske omstændigheder samt søgsmålsgrunde:
      
      
                  —
               
               
                  Denne sag vedrører forskellige krav vedrørende bopæl og nationalitet, der er fastsat i den norske selskabslovgivning for så vidt angår personer, der har visse ledelsesfunktioner i selskaber, der er registreret og har hjemsted i Norge. Ifølge de omhandlede bestemmelser skal en del af stifterne af selskaber, direktører, bestyrelses- og direktionsmedlemmer (ledelsespersoner) være bosiddende i Norge. Det fremgår samtidig af disse bestemmelser, at de nævnte bopælskrav ikke finder anvendelse på statsborgere i EØS-staterne, men kun såfremt de er bosiddende i en af disse stater.
               
            
                  —
               
               
                  Bestemmelserne begrænser således muligheden for, at selskaber, der er lovligt etableret i en anden EØS-stat, kan oprette og drive virksomhed i Norge, i det omfang de ledelsespersonerne ikke er EØS-statsborgere eller er EØS-statsborgere, der ikke er bosiddende i EØS. De begrænser også muligheden for, at EØS-statsborgere, der ikke er bosiddende i EØS, kan deltage i ledelsen af norske selskaber.
               
            
                  —
               
               
                  EFTA-Tilsynsmyndigheden (i det følgende benævnt »Tilsynsmyndigheden«) gør gældende, at de nævnte bestemmelser principielt udgør en uberettiget restriktion for etableringsfriheden i Norge for selskaber, der er stiftet i overensstemmelse med lovgivningen i en EØS-stat, og som har deres hjemsted i EØS, hvilket følgelig er i strid med EØS-aftalens artikel 31. Disse krav er desuden uforenelige med direktiv 89/666. Endelig er disse bestemmelser — set ud fra de berørtes synsvinkel — ligeledes i strid med EØS-aftalens artikel 28 og forordning (EU) nr. 492/2011.
               
            
                  —
               
               
                  Tilsynsmyndigheden indledte proceduren i 2014. Som led i den korrespondance, som Tilsynsmyndigheden efterfølgende har haft med den norske regering, bl.a. i form af åbningsskrivelsen af 4. november 2015 og den begrundede udtalelse af 12. oktober 2016, har regeringen anført, at bopælskravet er udformet med henblik på at sikre adgang til virksomhedens ledelse og for at gøre det muligt for de nationale myndigheder at udøve deres retlige beføjelser over for disse selskaber.
               
            
                  —
               
               
                  Den norske regering anser kravene for at være nødvendige, egnede og hensigtsmæssige med henblik på at nå dette mål.
               
            
                  —
               
               
                  Tilsynsmyndigheden er ikke enig i dette standpunkt, navnlig henset til en række afgørelser, der er truffet af såvel EFTA-Domstolen som EU-Domstolen, hvor lignende krav blev anset for at være i strid med henholdsvis EØS-aftalens artikel 31 og artikel 49 i TEUF.
               
            
                  —
               
               
                  Det skal bemærkes, at den norske regering har udarbejdet lovforslag, der tager sigte på at lempe disse krav. Den offentlige høringsfase blev afsluttet den 16. januar 2020. Disse forslag var endnu ikke blevet vedtaget på tidspunktet for indgivelsen af denne stævning.